แฉ4หุ้นแสบพอร์ตช่วยดันผลงานย่ำแย่
ตลาดแฉ 4 บริษัท IEC, LIVE, PLUS และ WAVE เสี่ยง กำไรที่เห็นได้พอร์ตช่วย
11 ส.ค. 2554

ตลาดแฉ 4 บริษัท IEC, LIVE, PLUS และ WAVE เสี่ยง กำไรที่เห็นได้พอร์ตช่วย
ตลาดหลักทรัพย์แห่งประเทศไทย เปิดเผยว่า มี 4 บริษัทที่ส่งงบการเงิน สิ้นสุดวันที่ 30 มิ.ย. 2553 ซึ่งหากไม่รวมกำไร (ขาดทุน) จากเงินลงทุน (พอร์ต) แล้ว ยังมีผลขาดทุนจากการดำเนินงานสุทธิและเข้าข่ายต้องเปิดเผยข้อมูลตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
สำหรับ 4 บริษัท ประกอบด้วย 1.บริษัท อินเตอร์แนชั่นเนิลเอนจีเนียริง (IEC) 2.บริษัท ไลฟ์ อินคอร์ปอเรชั่น (LIVE) 3.บริษัท พี พลัส พี (PLUS) (เดิม บริษัท ซันไชน์ คอร์เปอเรชั่นSSE) 4.บริษัท เวฟ เอ็นเตอร์เทนเมนท์ (WAVE)
ทั้งนี้ ในไตรมาส 2 ปีนี้ มีเพียง WAVE ที่เปิดเผยว่ามีกำไรสุทธิ 4 ล้านบาท เพราะมีกำไรจากพอร์ตมาช่วย 6 ล้านบาท 
ส่วน IEC, LIVE และ PLUS ขาดทุนสุทธิ 116 ล้านบาท 18 ล้านบาท และ 9 ล้านบาท ตามลำดับ เพราะ IEC ขาดทุนจากการดำเนินงาน 102 ล้านบาท ตามด้วย LIVE 16 ล้านบาท PLUS 8 ล้านบาท และ WAVE ขาดทุน 2 ล้านบาท
“PLUS มีพอร์ตใหญ่ที่สุด 307 ล้านบาท ตามด้วย WAVE จำนวน 184 ล้านบาท IEC 150 ล้านบาท และ LIVE 40 ล้านบาท”
ผู้สอบบัญชี IEC และ LIVE ตั้งข้อสังเกตว่า บริษัทประสบผลขาดทุนอย่างต่อเนื่อง ซึ่งมีสาระสำคัญที่อาจเป็นเหตุให้เกิดข้อสงสัยอย่างมากเกี่ยวกับความสามารถในการดำเนินงานของกิจการ